Viskupič, Jozef, poslanec NR SR (2013-06-25):
Vážený pán predsedajúci, vážená pani navrhovateľka, pán spravodajca, kolegyne, kolegovia, pôvodne som sa hlásil do tejto rozpravy netušiac, že pani navrhovateľka sa tu tak rozohní a otvorí zaujímavé témy. Chcel som tak vtipne možno začať, že na západe nie je nič nové, z východu sa nám tu rozvinula debata (zástupca samosprávy Otto Brixi, pani primátorka z Košíc, pani primátorka z Humenného, pán Zajac, pán Novotný) (Reakcia z pléna.) Z Humenného, hovorím. Takže z východu k nám prišli zaujímavé veci. A tuná pani predkladateľka teraz v druhom úvodnom slove, takmer v úvodnom, slove zhrnula niektoré veci, ktoré mňa pôvodne ani nenapadli. Poviem úplne tú prvú príčinu, prečo som sa do tejto rozpravy chcel hlásiť. A ňou bol ten asi najmenej kontroverzný bod, ktorý ste navrhovali. A to bolo, aby sa upravili pravidlá rokovacieho poriadku spôsobom, aký navrhujete, a bolo raz a navždy jasné, čo je to prítomný poslanec, čo je to hlasujúci poslanec. A chcel som sa prihovoriť aj za to, aby sme na VZN-ká zriadili centrálny register nariadení, ktorý sme predkladali na minulú schôdzu, a tieto VZN-ká ste mohli uverejňovať aj vy z Humenného, ako aj z 2 900 samospráv, keďže to môže byť okolo 20 tisíc, možno až 30 tisíc právnych aktov, to doteraz nevieme, ktoré formujú náš právny systém. No ale chcem povedať, že po podrobnom načítaní a tým, že bola rozprava prerušená, som sa dostal z hľadiska ostatných troch návrhov k zisteniu, že váš návrh, pani predkladateľka, ktorá tu reprezentujete skupinu poslancov a veľmi úspešne mi skáčete do reči, je návrh o vyrovnávaní si účtov. Je to návrh o konflikte záujmov. Je to návrh o tom, keď zdochla koza mne, tebe nech zdochnú dve kozy. Je to návrh, ktorý hovorí, a ste to tu povedali asi dvanásťkrát, čo som si aj všimol, „vráťte platy primátorom", ste to povedali, mám to tu odcitované, a „opravte váš domrvený zákon, vráťte to a nič sa teda nestane, lebo my šetríme alebo chceme šetriť na výkonnej moci“. Chcem vám teda povedať, z hľadiska štátu a práva sa moc teda delí aj na kontrolnú zložku. Tým, že siahate vaším návrhom zákonov na kontrolórov, ja si myslím, že v tejto dobe treba ísť absolútne naopak. Snažíte sa stále vyvolať dojem, že niekto niekde návrhom, ktorý predkladali za Radičovej vlády poslanci zo strany SaS, myslím, že to bol pán Somogyi a pán Krnáč, nie som si istý, možno to bola širšia skupina poslancov, niečo zlé urobil obyvateľom, že niečo zlé sa udialo a naštvali sme strašne veľké množstvo ľudí. Ja si myslím, že možno sú teda nahnevaní samotní primátori, pretože im boli znížené platy. A tým, že sa pristúpilo aj následne ku konsolidácii verejných financií, ktorá sa prenáša aj na bedrá samospráv, a vy to musíte vedieť veľmi dobre, tak koniec koncov si myslím, že ste mohli aspoň tak povedať, že, pánboh zaplať, nemusím to riešiť so zastupiteľstvom ja, je to nariadenie a niekto zobral túto obrovskú objednávku spoločnosti, možno aj voličov, ktorí volia u vás, a povedal „už dosť nadmerným platom, ktoré si mohla samospráva sama nadeliť“. Prečo sa ale venujete kontrolórom? No je veľmi pochybné vždycky, keď moc, ktorá reprezentuje to, čo sa môže uskutočniť v danom mesta a podobne, že niekto siaha na inštitút kontroly. Preto hovorím o zákone o vyrovnávaní si účtov. Ja viem, že spomínali ste na konci minulého týždňa to, že vy nemáte zlé vzťahy s kontrolórom. Ale čo keby ste ich mali? Siahnete im na plat. A tuná z poslaneckej lavice, zhodou okolností to je ten konflikt záujmov, ste sa rozhodli, že keďže zastávate funkciu aj poslankyne, aj primátorky, tak tu predkladáte účelový návrh zákona, ktorý hovorí o tom, že: „Ideme znížiť moc alebo ideme dupnúť na kontrolórov v meste, lebo môžem to urobiť, som poslankyňa Národnej rady, zároveň primátorkou mesta.“ Myslím si, že máte obrovské odborné kapacity či už vo vašej strane. Alebo neviem, ktorí z vás sa samospráve venujú z odborného hľadiska. A pýtam sa, lebo pre mňa to je dosť nepochopiteľný fakt, komunikovali ste napríklad s poslancami Trnavy o tomto vašom návrhu zákona? Poslanci v Trnave sú za vašu stranu, z inej politickej strany je primátor. A každý z nich má volebný program. Každý z tých zastupiteľov, ktorí sú v zastupiteľstvách, kandidoval vo voľbách s tým, že má nejaký konkrétny volebný program, ktorý chce napĺňať, kandidoval za miestny obvod, tuto si ja myslím, že máme obrovskú chybu, lebo kandiduje za obvod, a následne sa stáva poslancom mesta a chce ho realizovať. A ja som pri tomto najviac otváral oči, že vy na samosprávnej úrovni rozprávate o politických nomináciách, rozprávate o účelových dohodách politických strán, ktoré si na základe, neviem, aké ste to tu termíny použili, ťuťu-muťu dohodnú, ale na národnej úrovni, nič, to sa nedeje. Tu sa to nedeje alebo nedialo doteraz? Čiže ste to objavili v tom Humennom, že naozaj sa niekto dostane s tromi poslancami do miestneho zastupiteľstva a... (Hlasy v sále.) Vy musíte stále rozprávať, keď ja rozprávam? Alebo môžete byť ticho, teraz ste rozprávali. Chcem sa teda opýtať, či ste naozaj objavili teplú vodu, ako to používajú vaši kolegovia na eurovýbore, alebo čo sa stalo, že tuná sa to na národnej úrovni nevidí a môžeme predkladať zníženie počtu poslancov tu my dvakrát. Tu sa vám to nezdá, že to je neverejné financovanie, a už v Humennom áno. To sama vidíte, že po politickej linke obsadzované funkcie nemusia byť aj odborne obsadené. Na národnej úrovni to neplatí? Kde sa táto téma berie? V Humennom a odchádza, už na centrálnej úrovni neplatí. Toto mi z vášho ostatného slova, ktoré ste si vzali ako predkladateľka, vypadlo, som si to poznačil. Neexistuje, že pani poslankyňa Vaľová objavila, že nominovať ľudí do výkonných funkcií je proste neprijateľné a politické nominácie deformujú výkon a ľudia na základe odbornosti to nemôžu zastávať. Čo ale vy navrhujete? Vy navrhujete to, že nebudú to robiť politické strany, ale urobí to rovno primátor. Tuná kolega Novotný vám povedal presný príklad. Veď ten primátor keď sa spreneverí svojej agende, nemusí ísť na účely trestného konania. To môžete aj vy robiť teraz a nemusíte vôbec meniť zákon. Ak sú tam teda menovaní nejako, no a ak niečo porušia, tak môžete použiť všetky nástroje, ktoré ste vymenovali, aj pri tom, ako bude zvolený primátor, ktorý si bude menovať niekoho. Ale koho si bude menovať? Kto ho teda bude kontrolovať, to bude to zastupiteľstvo? A chcem si aj povedať a vysvetliť si to už raz navždy, máme tu zastupiteľskú demokraciu alebo primátorskú a starostovskú demokraciu? Ja si myslím, že každý jeden zastupiteľ, ktorý kandiduje vo svojom volebnom obvode s programom, ktorý chce ísť presadzovať, má na to mať nástroje a nemáme sa zamýšľať nad tým, či to budeme hádzať na primátora a zastupiteľstvo, ale nad tým, aby sme prijali reálny a účelný nástroj, aby sme zabránili politickým nomináciám po politickej linke. Mne je úplne jedno, či to bude nominovať po politickej linke samotný primátor alebo si to urobia kluby medzi sebou a potom to bude vadiť primátorovi pri výkone. Potrebujeme do výkonu dostať kvalitných a zodpovedných ľudí. Cieľ by mal byť toto, nie pod zákonom vyrovnávania si účtov, že „teraz zastupiteľstvá mi do toho moc rozprávajú, tak ja keďže som poslankyňa Národnej rady, môžem predložiť zákon a ja vám to teda tuná z národnej úrovne zrátam“. Posledný moment, ktorý navrhujete, je znižovanie počtu poslancov. Na tom sa takisto zhodneme, ale nezabúdajte na to, že aj národná úroveň má podobný problém a argumenty, ktoré vy teraz vyvraciate, používate presne tu, keď sa bavíme o tom. A navrhovali sme tu my to číslo 79 a zrovna, myslím, strana SaS tú stovku. Je to moment, ktorý, ja viem, nás veľmi nespojí. A pravdepodobne ste sa pomýlili, keď ste to rozprávali. Ale, vidíte, ak niečo treba robiť, ak sa treba postaviť za svoj volebný program a skutočne sa dostať k nejakému efektívnemu výkonu, nepotrebujete politicky nanominovaných pajácov, ale potrebujete reálnych a zodpovedných ľudí. To tu robíme skoro tri roky, o tom tu rozprávame. A záverom by som sa chcel spýtať niečo, keďže sme po debate v piatok, či ste si to už zistili. To by ma zaujímalo, keďže ste si to chceli zisťovať. A nechám to zatiaľ bez komentára, lebo ma to dosť vyrušilo v tej debate, ktorú sme mali dosť vecnú o týchto problémoch, ste naraz začali rozprávať o tom, že vy si to na mňa zistíte. Chcel by som vedieť, čo si zistíte a čo ste si už zistili. Ďakujem.